Na podlagi šestega odstavka 19.a člena Zakona o žičniških napravah za prevoz oseb (Uradni list RS, št. 126/03, 56/13, 33/14 in 200/20) izdaja minister za infrastrukturo

**PRAVILNIK**

**o sofinanciranju stroškov vzdrževanja in obratovanja žičniških naprav za prevoz oseb**

1. člen

(vsebina)

S tem pravilnikom se določi pogoje in merila za sofinanciranja stroškov za namen obratovanja in vzdrževanja žičniških naprav za prevoz oseb in upravičence do sredstev v skladu z veljavnim proračunom in Uredbo Komisije (EU) št. 1407/2013 z dne 18. decembra 2013 o uporabi členov 107 in 108 Pogodbe o ustanovitvi Evropske skupnosti za državno pomoč de minimis (Uradni list EU L 352, 24.12.2013) in Uredbo Komisije (EU) 2020/972 z dne 2. julija 2020 (Uradni list EU L 215, 7.7.2020).

2. člen

(splošna pravila dodelitve pomoči)

(1) Skupni znesek pomoči, dodeljen enotnemu podjetju ne bo presegel 200.000,00 EUR v obdobju zadnjih treh proračunskih let, ne glede na obliko ali namen pomoči ter ne glede na to, ali se pomoč dodeli iz sredstev države, občine ali Unije.

(2) Enotno podjetje pomeni vsa podjetja, ki so med seboj najmanj v enem od naslednjih razmerij:

* podjetje ima večino glasovalnih pravic delničarjev ali družbenikov drugega podjetja;
* podjetje ima pravico imenovati ali odpoklicati večino članov upravnega, poslovodnega ali nadzornega organa drugega podjetja;
* podjetje ima pravico izvrševati prevladujoč vpliv na drugo podjetje na podlagi pogodbe, sklenjene z navedenim podjetjem, ali določbe v njegovi družbeni pogodbi ali statutu;
* podjetje, ki je delničar ali družbenik drugega podjetja, na podlagi dogovora z drugimi delničarji ali družbeniki navedenega podjetja sámo nadzoruje večino glasovalnih pravic delničarjev ali družbenikov navedenega podjetja.

(3) Podjetja, ki so v katerem koli razmerju iz navedenih alineji preko enega ali več drugih podjetij, prav tako veljajo za enotno podjetje.

(4) Pomoč de minimis se ne sme kumulirati z državno pomočjo v zvezi z istimi upravičenimi stroški ali državno pomočjo za isti ukrep za financiranje tveganja, če bi se s takšno kumulacijo presegla največja intenzivnost pomoči ali znesek pomoči.

(5) Pomoč de minimis, dodeljena v skladu z Uredbo Komisije (EU) št. 1407/2013, se lahko kumulira s pomočjo de minimis, dodeljeno v skladu z Uredbo Komisije (EU) št. 360/2012 do zgornje meje, določene v Uredbi Komisije (EU) št. 360/2012.

(6) Ministrstvo za infrastrukturo bo od prejemnika pomoči, pred dodelitvijo sredstev, pridobilo pisno izjavo o:

* vseh drugih pomočeh de minimis, ki jih je podjetje prejelo na podlagi te ali drugih uredb de minimis v predhodnih dveh in v tekočem proračunskem letu.
* drugih že prejetih (ali zaprošenih) pomočeh za iste upravičene stroške
* in zagotovil, da z dodeljenim zneskom pomoči »de minimis«, ne bo presežena zgornja meja de minimis pomoči ter intenzivnosti pomoči po drugih predpisih.

(7) Ministrstvo za infrastrukturo bo z odločbo obvestilo upravljavca:

* da je pomoč dodeljena po pravilu de minimis v skladu z Uredbo Komisije (EU) št. 1407/2013 z dne 18. decembra 2013 o uporabi členov 107 in 108 Pogodbe o delovanju Evropske unije pri pomoči de minimis (Uradni list EU L 352, 24.12.2013) in
* o znesku de minimis pomoči.

(8) Ministrstvo za infrastrukturo hrani evidence o pomoči de minimis 10 let od datuma dodelitve pomoči.

(9) Šteje se, da je pomoč dejansko dodeljena z izvršljivostjo odločbe, s katero ministrstvo odloči o znesku sofinanciranja.

(10) Če upravljavec:

* nima poravnanih vseh obveznosti zaradi sklepa Komisije o razglasitvi pomoči za nezakonito in nezdružljivo z notranjim trgom,
* v vlogi ni dal pravih podatkov oz. je podal zavajajoče izjave ter druge kršitve in nepravilnosti,
* neredno izplačuje plače in socialne prispevke ali
* nima poravnanih davčnih obveznosti,

do pomoči ni upravičen.

3. člen

(pomen izraza)

Upravljavec je fizična ali pravna oseba, ki je odgovorna za obratovanje žičniških naprav, in mu je izdano dovoljenje za obratovanje žičniške naprave.

4. člen

(upravičenci do sredstev javnega poziva)

(1) Do sofinanciranja je upravičen upravljavec žičniške naprave, za žičniško napravo, za katero ima v smučarski sezoni veljavno dovoljenje za obratovanje najmanj za obdobje od 15. decembra preteklega koledarskega leta do 15. aprila v tekočem koledarskem letu.

(2) Upravljavec je za žičniško napravo, ki obratuje v poletni sezoni upravičen do sofinanciranja, če ima za preteklo poletno sezono veljavno obratovalno dovoljenje najmanj od 16. maja do 30. septembra za tekoče koledarsko leto. Za žičniško napravo s katero se prevoz opravlja v zaprtih kabinah je upravičen do nadomestila, če v poletni sezoni z njo obratuje najmanj 40 dni, oz. z sedežnico ali vlečnico najmanj 24 dni.

(3) V kolikor žičniška naprava nima veljavnega dovoljenja za celotno obdobje iz prvega ali drugega odstavka tega člena, se sofinancira sorazmerni del zneska glede na veljavnost dovoljenja. V primeru, da v času veljavnosti dovoljenja pride do prenosa upravljanja in v zvezi s tem prenosa dovoljenja na novega upravljavca, je vsak upravičen do sorazmernega zneska glede na čas upravljanja oz. obratovanja z žičniško napravo.

(4) V vlogi za sofinanciranje stroškov obratovanja in vzdrževanja žičniške naprave mora upravljavec navesti število dni obratovanja v zimski in poletni sezoni, ter skupno število ur obratovanja. Kot dokazilo za obratovanje žičniške naprave v poletni sezoni je potrebno predložiti kopije dnevnikov obratovanja s katerimi dokazuje minimalno zahtevano število dni obratovanja iz drugega odstavka tega člena.

(5) Če žičniška naprava iz razloga:

* izrečene prepovedi obratovanja s strani inšpektorja,
* odvzema dovoljenja za obratovanje,
* neurejenih razmerij med lastniki zemljišča in upravljavcem za katera ni podan predlog na podlagi 35. ali 36. člena zakona,

ni obratovala, upravljavec ni upravičen do sofinanciranja po tem pravilniku oz. je upravičen do sorazmernega dela za čas obratovanja.

(6) Ne glede na prejšnji odstavek upravljavec za žičniško napravo, ki v zadnjih štirih zaporednih letih iz kakršnega koli razloga ni obratovala, do sredstev ni upravičen, če ob prijavi v naslednjih pozivih ne izkaže, da je žičniška naprava v preteklih letih obratovala najmanj pet dni in pri tem opravila najmanj 34 ur obratovanja.

(7) V primerih višje sile ali izrednih razmer se pogoji glede zahtevanega minimalnega števila dni obratovanja ne zahtevajo. Prav tako ni potrebna izjava iz prvega odstavka tega člena.

(8) Do sofinanciranja ni upravičen upravljavce, ki ima:

* neporavnano vračilo za preveč izplačane pomoči po pravilu de minimis ali državne pomoči na podlagi predhodnega poziva ministrstva, pristojnega za finance;
* na dan prijave neporavnane zapadle davčne obveznosti in druge denarne nedavčne obveznosti, razen če vrednost teh zapadlih neplačanih obveznosti ne presega 50 eurov;
* ni predložil vseh obračunov davčnih odtegljajev za dohodke iz delovnega razmerja za obdobje zadnjih dveh let do dneva prijave.

(9) Izpolnjevanje pogojev iz prejšnjega odstavka dokazuje upravljavec s pisno izjavo, pod kazensko in odškodninsko odgovornostjo.

5. člen

(splošni pogoji za upravičenost do sofinanciranja)

1. Sofinanciranje po tem pravilniku je namenjeno žičniškim napravam, katerih obratovanje je javno. Dostop do žičniške naprave ima več uporabnikov in je dodeljen na pregleden in nediskriminatoren način.
2. Žičniške naprave ne uporablja izključno en sam profesionalni športni uporabnik. Uporaba žičniške naprave s strani drugih profesionalnih ali neprofesionalnih športnih uporabnikov predstavlja vsaj 10 % opravljenih prevozov na letni ravni.

6. člen

(namen pokrivanja stroškov)

Finančna pomoč upravljavcem je namenjena delnemu pokrivanju stroškov vzdrževanja in obratovanja žičniških naprav v pretekli poletni in zimski sezoni.

7. člen

(javni poziv ministrstva za predložitev vlog)

(1) Sredstva države za namen iz tega pravilnika se dodelijo upravljavcem žičniških naprav na podlagi javnega poziva ministrstva, pristojnega za promet. V javnem pozivu se navede zlasti upravičence, višino sofinanciranja glede na vrsto žičniške naprave in obdobje oziroma sezono sofinanciranja, minimalno časovno obdobje veljavnosti dovoljenja za obratovanje v zimski in poletni sezoni in druge pogoje za dodelitev sredstev način dokazovanja izpolnjevanje pogojev, rok za podajo vloge in obrazec vloge. Javni poziv se objavi na spletni strani ministrstva, pristojnega za promet.

(2) Ministrstvo lahko objavi ločena poziva za zimsko in poletno sezono. V kolikor objavi poziv pred zaključkom poletne ali zimske sezone se lahko v pozivu zahteva drugačna veljavnost dovoljenj kot je določena v prvem odstavku tretjega člena.

8. člen

(pogoji in višina nadomestila)

(1) Višina sofinanciranja za posamezno vrsto žičniške naprave in glede na režim obratovanja bo določen v javnem pozivu.

(2) Do sofinanciranja je upravičen upravljavec žičniške naprave, pod pogojem, da prihodki od prodanih

vozovnic ne pokrivajo stroškov, nastalih v zvezi z obratovanjem in vzdrževanjem žičniške naprave.

9. člen

(rok za podajo vloge)

Upravljavec poda vlogo v 30. dneh po objavi javnega poziva ministrstva.

10. člen

 (odločanje o vlogi)

Pri odločanju o upravičenosti do finančne pomoči za žičniške naprave upravljavcu, se uporablja postopek, določen z Zakonom, ki ureja splošni upravni postopek. Za vlogo in odločbo o dodelitvi pravice do finančne pomoči se taksa, skladno z zakonom, ki ureja upravne takse ne plačuje.

11. člen

(upoštevanje določil o državnih pomočeh)

1. Vlagatelj mora v vlogi s podpisom izjave potrditi, da izpolnjuje pogoje iz drugega odstavka.

(2) V postopku dodelitve finančne pomoči bo Ministrstvo za infrastrukturo upoštevalo veljavna določila za državne pomoči.

12. člen

(nazor)

Nadzor nad izpolnjevanjem pogojev za dodelitev sredstev in preverjanje dokazil k vlogi izvaja Ministrstvo za infrastrukturo. V primeri nadzora pri upravljavcu mora le ta osebi, ki vodi postopek dodelitve sredstev, dovoliti vstop v objekte in naprave, pregledovati dokumentacijo, jo kopirati in preverjati resničnost navedb glede izpolnjevanja pogojev za dodelitev finančne pomoči. Nadzor se izvede z vnaprejšnjo napovedjo, ki mora biti podana najmanj tri dni pred izvedbo. O nadzoru se sestavi zapisnik.

III. KONČNA DOLOČBA

13. člen

(začetek veljavnosti)

Ta pravilnik začne veljati naslednji dan po objavi v Uradnem listu Republike Slovenije.

Št. 007-37/2021

Ljubljana, dne

EVA 2021-2430-0014

Jernej Vrtovec

 Minister za infrastrukturo